
Vezi, la sfârșitul documentului, adnotarea din același volum, 
semnată de Sanda Golopenţia. 


Note introductive. Dintre disciplinele ştiinţifice, sociologia este, în România, 
cea care a pătruns cel mai adânc în viaţa intelectuală a ţării. Ea nu îi preocupă 
aci doar pe iniţiatorii de idei, atitudini şi acţiuni „occidentale“, atât de caracteristici 
popoarelor din sud-estul Europei la care „europenizarea“ începută odată cu secolul 
al XIX-lea nu s-a încheiat încă. Ea reprezintă mai mult decât o disciplină consacrată 
de autorităţile publice prin crearea de catedre universitare şi prin includerea ei 
definitivă în programele de învățământ secundar. Sociologia a devenit, între cele 
două războaie, un factor important de orientare teoretică şi practică a societății 
româneşti graţie activităţii unui profesor de sociologie care a ştiut nu numai să 
se facă ascultat de publicul universitar, ci şi să creeze instituţii neoficiale de 
cercetare şi aplicare, să grupeze un număr însemnat de oameni de ştiinţă de toate 
vârstele, să iniţieze o serie de anchete colective precum şi măsurile practice desti- 
nate să le fructifice rezultatele, să editeze, în sfârşit, numeroase publicaţii. 

Sociologia a fost introdusă în România spre sfârşitul secolului trecut de către 
pozitivişti pasionaţi de Religia Umanității ca Doctorul Zorins, profesori de filozofie 
şi istorici influenţaţi de J. Stuart Mill ca Titu Maiorescu şi A.D. Xenopol, membri 
ai Institutului internaţional de sociologie al lui Worms, ca Scraba. Înainte de primul 
război mondial s-au creat catedre de sociologie în universităţile din laşi (profesorul 
Gusti) şi din Bucureşti (profesorul Pogoneanu); sociologia a fost, apoi, introdusă 
în programul liceelor. Graţie activităţii profesorului Gusti, chemat în 1919 la 
Universitatea din Bucureşti, grație Seminarului de sociologie, Institutului de Ştiinţe 
Sociale şi Fundaţiei Regale consacrate modernizării vieţii rurale din România, 
sociologia a devenit un factor al vieţii intelectuale româneşti contemporane. Numele 
ei evocă românului nespecialist cercetările monografice colective asupra stării 
actuale a satelor din diferite regiuni ale ţării, menite să ducă la mai buna lor 
administrare şi să trezească în cei tineri dragostea pentru această misiune. Astfel, 

sociologia e acum perfect integrată în viaţa românească, iar istoricii ei, români 
şi străini, o consideră, pe bună dreptate, nu numai drept lăstarul românesc al ştiinţei 
concepute de Comte şi Spencer, ci şi drept consecinţa încercărilor făcute în secolul 
al XIX-lea în România pentru a asigura modernizarea ţării prin adaptarea 
metodelor administrative la realităţile descoperite de alte ştiinţe şi activităţi sociale, 
de economia politică, critica literară!. 

Începuturile sociologiei în România. Începuturile sociologiei în România 
sunt strâns legate de concepţiile filozofice. Sociologia e considerată fie în lumina 
unui sistem filozofic particular, fie ca un aspect al filozofiei istoriei. Aparţin acestei 
etape de dezvoltare a sociologiei româneşti Vasile Conta şi A.D. XenopoP. 

În filozofia deterministă a lui Conta „fatalitatea domină fenomenele 
sociale“, dovada fiind furnizată de studiul statistic al faptelor sociale. „Statistica, 
scrie Conta, probează în modul cel mai convingător existenţa fatalităţii în 
domeniul faptelor sociale“; fenomenele sociale sunt, în plus, perfect comparabile 
cu fenomenele biologice iar sociologia nu poate progresa ca ştiinţă fără ajutorul 
biologiei?. 

Conta a lăsat, ca încercare de sistem de sociologie aplicată, o schiță sumară 
asupra Artei de a se purta și de a cârmui în societate. Aceasta reprezintă primul 
germene al unui sistem românesc de sociologie. 

Pentru Xenopol, „sociologia este o ştiinţă întemeiată pe legi tot atât de 
stabile şi de imuabile deşi nu tot atât de precise ca cele care conduc mişcarea 
corpurilor cereşti“7. Dar aceasta este valabil exclusiv pentru sociologia statică 
limitată la faptele sociale coexistente. Sociologia dinamică, având drept obiect 


! G. Vlădescu-Răcoasa, La Sociologie en Roumanie, în „Revue Internationale de 
Sociologie“, 1929, 1-2; T. Herseni, Sociologia românească. Încercare istorică, Bucureşti, 1940. 

2 Poate fi citat şi Ion Eliade Rădulescu, Echilibru între antiteze, 1859 (după G. Vlădescu- 
Răcoasa, cf. nota 1, p. 736). 

3V. Conta, Théorie du Fatalisme, Paris: Mayolez, Bruxelles: Germer-Bailliere, 1877, 
p. 12. 

+ Idem, Teoria ondulaţiunii universale, laşi: Şaraga, 1876, p. 260. 

5 L'art de se conduire et de conduire dans la société (datând, probabil, din 1880-1881), 
publicată şi comentată de Gusti după un manuscris inedit; în D. Gusti, Sociologia Militans, 
Bucureşti, 1935, p. 539-544 (prima publicare a manuscrisului o face D. Gusti în „Arhiva“ I, 
1920, nr. 4). 

* A.D. Xenopol, autor binecunoscut al unei Istorii a românilor, a scris: Les principes 
fondamentaux de l’histoire, Paris, Leroux, 1899, aducând astfel o contribuţie remarcabilă la 
filozofia istoriei; el este, în acelaşi timp, unul dintre cei mai buni critici ai concepţiei 
sociologia-ştiinţă. Cartea lui a fost reeditată în 1908 sub titlul La théorie de l’histoire. Vezi 
recenzia critică pe care i-a făcut-o G.L. Duprat în „Revue Internationale de Sociologie“, XVI 
(1908), p. 384-390. 

7 Op. cit., p. 209. 

studiul dezvoltării, deci fapte succesive, nu poate produce concepții ideale decât 
într-un domeniu pur abstract situat în afara realității faptelor, astfel că „...istoria 
sau sociologia dinamică vor trebui să se mulţumească cu a întrevedea direcția pe 
care o vor lua faptele în viitor“”. Metoda aplicată nu poate fi deci nici inductivă, 
nici deductivă, ci metoda inferenţelor, singura caracteristică pentru istoria ştiinţifică. 

Un alt istoric care a contribuit la dezvoltarea sociologiei româneşti este 
N. lorga. După el, istoria trebuie să abordeze faptele particulare iar sociologia 
aspectul lor general!0. 

Sociologia universitarilor. Un autor român care se situează pe acelaşi plan 
teoretic cu autorii citați mai sus, deşi are mai multe preocupări sociologice, este 
G. Scraba!!. În ochii săi, sociologia are drept ideal armonia între societate şi individ; 
sociologia trebuie considerată ca filozofie şi ştiinţă deopotrivă iar obiectul ei este 
viitorul social!?. 

Spiru C. Haret face parte dintr-o altă categorie de sociologi români!?. Lui 
îi aparţine prima încercare de a construi o sociologie ştiinţifică pe bază matematică. 
Activitatea lui Haret, deosebit de apreciată de Gaston Richard!*, este un efort de 
a aplica mecanica raţională la studiul fenomenelor sociale!$. 

Activitatea lui Haret nu a fost continuată, dacă facem abstracţie de 
Al. Alexandrescul!€ care a căutat să dezvolte câteva dintre concepţiile lui, fără a 
folosi însă aparatul matematic al acestuia. 

D. Drăghicescu este un sociolog român mai degrabă cunoscut ca filozof!”. 
Pentru el „o sociologie obiectivă este logic de nesusținut“. Sociologia nu poate 


8 Xenopol utilizează distincţia între fapte coexistente şi succesive pentru a propune o 
nouă clasificare a ştiinţelor: științe teoretice (fenomene coexistente) privitoare la: a) materie: 
fizică, chimie..., b) spirit: psihologie, logică... sociologie statică; științe istorice (fenomene 
succesive) privitoare la: a) materie: geologie, paleontologie..., b) spirit: istorie sau sociologie 
dinamică. 

? Op. cit., p. 17. 

0 Vezi N. Iorga, Essai de synthèse de l’histoire de l'humanité, Paris, 1926 şi, direct 
legat de teoria istorică a lui Xenopol, Două concepții istorice, Academia Română, Discursuri 
de recepțiune, Bucureşti, G. Goebl, 1911. 

! Dialectica istorică, Bucureşti, 1922 (după Gaston Richard, vezi mai jos). 

2 Vezi Gaston Richard, La méthode sociologique en Roumanie: L'oeuvre du Prof. 
D.Gusti, „Arhiva pentru Ştiinţa şi Reforma Socială“, 1936, 13-14, p. 404. 

3 Mécanique sociale, Paris, Gauthier-Villars, Bucureşti, C. Goebl, 1910. 

4 Loc. cit., p. 402. 

5 Vezi şi G. Țițeica, Din viața și activitatea lui Spiru Haret, Academia Română, 
Discursuri de recepțiune, Bucureşti, 1914. 

6 Originile Civilizației, Bucureşti, 1930. 

7 Două dintre lucrările lui sociologice cele mai însemnate sunt: Du rôle de l'individu 
dans le determinisme social, Paris, Alcan, 1904 şi La réalité de I'esprit: Essai de sociologie 
subjective, Paris, Alcan, 1928; vezi şi Le probleme du determinisme social, Paris, Alcan, 1903. 

fi decât subiectivă, într-un fel — complement al psihologiei. „Sociologia, con- 
cepută ca sociologie subiectivă“, scrie Drăghicescu, „va fi un efort pentru 
completarea psihologiei introspective cu o explicaţie cu adevărat cauzală...“18. 

Un alt sociolog care consideră sociologia ca pe o disciplină filozofică e 
N. Petrescu!”. Sociologia este, după el, o ştiinţă a generalului. Ea abordează 
realitatea în întregimea ei, spre deosebire de celelalte ştiinţe, care consideră părți 
ale acesteia. Cât despre sociologia comparată, care este ştiinţa diferenţierilor so- 
ciale, elementul ei fundamental trebuie să fie fondul identic al manifestărilor sociale 
ale omului. „Toate disciplinele aşa-ziselor ştiinţe ale spiritului“, scrie Petrescu, 
„lau în considerare fondul identic al manifestărilor omului în societate. Dacă nu 
ar exista o asemenea identitate, ar fi imposibil de obţinut unitatea în aceste 
ştiinţe. ..“21, 

Traian Brăileanu este un alt sociolog român situat pe o poziţie filozofică??. 
Pentru el, societatea este un sistem autonom iar fenomenele sociale sunt o negaţie 
pozitivă a individului. Sociologia trebuie să demonstreze „dispariţia reală şi 
completă a individului din momentul naşterii societății“ 25. 

P. Andrei este un sociolog român care susţine un punct de vedere strict ştiin- 
tific în sociologie”. Orice efort pentru a transforma sociologia într-un instrument 
practic, scrie Andrei, echivalează cu a-i schimba natura. Nu poate fi confundată 
aplicarea rezultatelor cercetării sociologice cu sociologia propriu-zisă?5. Cât despre 
obiect şi metodologie: „Orice fenomen cultural sau social este obiect de studiu 
pentru sociologie şi orice ştiinţă particulară poate adopta un punct de vedere 
sociologic... dar sociologia propriu-zisă abordează fenomenul social în totalitate 
şi utilizează cunoştinţele speciale pe care i le oferă ştiinţele sociale“2€. 

Profesor de psihologie la Universitatea din Bucureşti, d-l M. Ralea, elevul 
lui Bougle, este autorul unui interesant studiu asupra ideii de revoluţie în doctri- 
nele socialiste”, al unei Introduceri în sociologie a cărei a doua ediţie a apărut 


18 La réalité de l'esprit, p. XII. 

19 Vezi The Principles of Comparative Sociology, London, Watts and Co., 1924; The 
Interpretation of National Differentiations, London, Watts and Co., 1929; Sociologia ca 
disciplină filozofică, „Revista de Filosofie“, 18 (3—4), 1933; Fenomenele sociale în Statele Unite, 
Bucureşti, Cultura Națională, 1921. 

% Sociologia ca disciplină filozofică, p. 12. 

21 The Principles of Comparative Sociology, p. 10. 

22 Sociologia Generală, Cernăuți, Tip. Mitropolitul Silvestru, 1926; Introducere în 
sociologie, Cernăuţi, Ostaşul Român, 1928. 

23 Vezi Vlădescu-Răcoasa, loc. cit., p. 15. 

2 P, Andrei, Sociologie Generală, Craiova, Scrisul Românesc, 1936; Idem, Das Problem 
der Methode in der Soziologie, Leipzig, O. Harrassowitz, 1927. 

25 Op. cit., p. 69. 

26 Ibid., p. 82. 

în timpul războiului şi al unui mare număr de eseuri referitoare la problemele 
sociologiei. Dl. E. Speranţia, profesor la Facultatea de drept din Cluj, a publicat 
mai multe lucrări de sociologie, între care un tratat de sociologie în două volume 
a cărui a doua ediţie a apărut în timpul războiului?5. Profesorul Sudeţeanu de la 
Facultatea de litere a Universităţii din Cluj este un bun cunoscător şi popularizator 
al operei lui Durkheim. Printre cei mai tineri pot fi citați d-l E. Marica, elev al 
lui von Wiese şi d-l L. Țopa care şi-a făcut studiile în Italia şi pregăteşte un volum 
de sociologie urbană. 

Analiza socială. Simultan cu sociologia abstractă şi teoretică a universitarilor, 
şi-a făcut apariția o sociologie concretă a evoluţiei şi a structurii sociale a României 
moderne. Ea a fost şi rămâne cultivată de criticii literari, istorici şi doctrinarii 
socialişti. Luând poziţie pentru sau contra europenizării, pentru țărănimea 
tradițională sau pentru clasele sociale urbane, ei au făcut analiză sociologică, şi 
au corespondent în toate celelalte ţări ale Europei răsăritene, mai ales în Rusia. 
Este cazul lui Bălcescu, Kogălniceanu, Russo, Eminescu, Maiorescu, 
A.D. Xenopol, Iorga, Ibrăileanu, Stere, Lovinescu pentru a nu menţiona decât 
criticii şi istoricii cei mai însemnați şi cel al unor economişti ca Ion Ionescu de 
la Brad, D. Marțian, Gh. Maior, Madgearu. 

Dintre operele care analizează concret societatea românească sunt de o 
importanță cu totul excepțională Neoviobăgia lui Dobrogeanu-Gherea şi Burghezia 
română şi Neoliberalismul de Şt. Zeletin. În prima, datând din 1910, principalul 
teoretician al socialismului românesc analizează situația țărănimii române între 
reformele agrare din 1864 şi 1919 formulând pe această bază teoria stadiilor de 
evoluţie a clasei ţărăneşti. În cea de-a doua, găsim un tablou — realizat după al 
doilea război mondial — al evoluţiei şi misiunii burgheziei româneşti în istoria 
modernă a țării. Cartea a provocat luări de poziţie din partea teoreticienilor 
socialismului român (L. Rădăceanu, Şerban Voinea) şi ai partidului naţional 
țărănesc (Madgearu). În timpul celui de-al doilea război mondial, d-l M. Manoilescu 
a publicat o carte voluminoasă, de asemenea consacrată burgheziei. După război, 
d-l Pătrăşcanu a prezentat în perspectivă comunistă o analiză a structurii sociale 
a populaţiei româneşti şi a problemelor ei în trei volume publicate în 1945 
(Problemele de bază ale României, 1944; Sub trei dictaturi, 1938—1944, Bucu- 
reşti, 1945, care a apărut şi în traducere franceză sub titlul Sous trois dictatures; 
şi Un veac de frământări sociale, 1321-1907, Bucureşti, 1945). 


21 L'Idee de révolution dans les doctrines socialistes, Paris, Rivière, 1923. Pentru alte 
contribuţii ale sociologilor români, vezi G. Vlădescu-Răcoasa, loc. cit., p. 1—21. 
28 Problemele sociologiei contemporane, Bucureşti, Societatea Română de Filozofie, 1933. 

II 


Școala Gusti. Autorii citați mai sus au contribuit la dezvoltarea sociologiei 
în România şi unele dintre operele lor vor avea desigur influență asupra dezvol- 
tării ulterioare a acesteia. Contribuţia lor rămâne, totuşi, pentru moment, pe planul 
teoretic. 

Primul sociolog român care a reuşit să creeze o şcoală de gândire socio- 
logică şi care a introdus sociologia ca ştiinţă în cultura românească este Dimitrie 
Gusti. El şi şcoala sa? reprezintă faza cea mai recentă şi cea mai cuprinzătoare 
a sociologiei din România. 

Profesorul Gusti. Născut în 1880 în Moldova într-o familie de proprietari 
de pământ, D. Gusti a fost primul în România care s-a consacrat exclusiv, din 
tinereţe, sociologiei30. După ce şi-a trecut doctoratul la Leipzig cu Wundt cu o 
teză de psihologie morală (Egoismus und Altruismus, 1903) el şi-a continuat studiile 
la Leipzig şi ulterior la Berlin şi Kiel în seminariile şi institutele sociologilor 
P. Barth, Simmel şi Toennies, ale economiştilor Bücher, Schmoller, Eulenburg şi 
Plenge, al istoricului Lamprecht şi al criminalistului von Liszt. În timpul anilor 


2 Pentru această şcoală şi contribuţiile ei, vezi: Vlădescu-Răcoasa, La sociologie en 
Roumanie, „Revue Internationale de Sociologie“, 37, 1-22, 1929; Id., L'Institut Social 
Roumain, 15 ans d'activite, Bucureşti, 1933; Id., Profesorul D. Gusti (viața, opera și 
personalitatea lui), „Arhiva pentru Ştiinţa şi Reforma Socială“, XIV, 1070-1092, 1936; Mircea 
M. Vulcănescu, Note sur les publications de l’école roumaine de sociologie, „Année 
sociologique“ (Série A, Sociologie generale, fasc. 3, 1938); Zd., Dimitrie Gusti, Profesorul, 
„Arhiva“, XIV, 1198-1287; Id., Teoria și sociologia vieții economice. Prolegomene la studiul 
morfologiei economice a unui sat, Ibid., 206-222, 1932; Traian Herseni, Teoria monografiei 
sociologice (cu un studiu introductiv: Sociologia monografică—știinţă a realității sociale de 
D. Gusti), Institutul Social român, Biblioteca de sociologie, etică şi politică, Seria A, nr. 1, 
Bucureşti, 1934; Id., Realitatea socială. Încercare de ontologie regională, ibid., Seria A, nr. 4, 
Bucureşti, 1935; H.H. Stahl, Tehnica monografiei sociologice, ibid., Seria A, nr. 2, Bucureşti, 
1934; Id., Monografia unui sat, Bucureşti, Fundaţia Culturală Regală „Principele Carol“, 1937; 
Îndrumări pentru monografiile sociologice redactate sub direcția prof. Gusti şi conducerea 
tehnică a lui Tr. Herseni, Bucureşti, 1910; A. Golopenţia, Die Information der Staatsfiihrung 
und die überlieferte Soziologie, Teză de doctorat, Leipzig, 1936. Pentru detalii asupra 
cercetărilor consacrate sociologiei româneşti vezi „Arhiva pentru ştiinţa şi reforma socială“ 
a cărei publicare începe, sub direcţia lui Gusti, în 1919 — mai ales cele două volume publicate 
în 1936: I. Mélanges, D. Gusti, 25 ans d'enseignement universitaire; II. Omagiu profesorului 
Gusti; vezi şi „Sociologie românească“ — în esență consacrată cercetării monografice; 
publicarea ei a început la Bucureşti în 1936 şi este dirijată de D. Gusti. Ultimele numere ale 
acestor periodice au apărut în 1943. Reluarea publicării „Sociologiei româneşti“ este prevăzută 
pentru începutul anului 1947. 

30 Tr, Herseni, D. Gusti. Notice bio-bibliographique, „Archives pour la science et la 
reforme sociales“, XIII (1936), 501-509. Vezi şi anii XIII şi XIV ai acestei reviste, consacraţi 
aniversării a 25 de ani de învățământ universitar ai prof. Gusti. 

de studii, a integrat diferite concepții care i-au permis să-şi formeze idei precise 
despre funcţia sociologiei, relaţiile ei cu politica şi cu morala, şi să întrevadă 
importanţa cercetărilor sociologice concrete. Când, în 1910, a fost chemat la o 
catedră de sociologie nou creată, el trasase deja, în câteva studii publicate în limba 
germană (mai cu seamă în cel intitulat Soziologie, Ethik und Politik in ihrem 
gegenseitigen Zusammenhang din revista profesorului P. Barth, „Sozialwissen- 
schaften“, 1909) programul întregii sale activităţi viitoare. Graţie unei teorii a 
realităţii sociale care reprezenta achiziția esenţială a anilor săi de studiu, D. Gusti 
voia să obţină o imagine mai clară a problemelor sociale ale țării şi să perfecționeze 
apoi teoria degajând concluzii abstracte din cercetările făcute pe teren. Dar debu- 
turile sale la laşi, consemnate în Anuarul din 1915 (Studii sociologice și etice. 
Din lucrările seminarului de sociologie și etică al Facultăţii de litere şi filozofie 
din laşi, 1915) reprezintă numai preludiul a ceea ce profesorul Gusti a reuşit să 
realizeze la Bucureşti după primul război mondial. Prin Seminarul de sociologie, 
prin Institutul Social Român (devenit Institutul de Ştiinţe Sociale din România 
începând din 1939) unde a organizat serii anuale de conferinţe şi a editat perio- 
dice („Arhiva pentru Ştiinţa şi Reforma Socială“, începând din 1919, şi „Sociologie 
românească“, începând din 1936, prin cercetările colective începând din 1925, prin 
acțiunea consacrată îmbunătățirii vieţii rurale pe care a desfăşurat-o la Fundaţia 
Regală pentru progresul rural şi, în 1939, la Serviciul Social român (a cărui 
activitate se suspendă în septembrie 1939, la începutul războiului), profesorul Gusti 
a declanşat o mişcare sociologică ce se numără printre faptele cele mai interesante 
ale României contemporane şi chiar ale Europei răsăritene, în care a exercitat o 
influenţă considerabilă. E suficient să spunem că cei care au condus România de 
după 1919 erau aproape toţi membri ai Institutului şi utilizau conferințele publice 
şi coloanele periodicelor acestuia pentru a-şi expune ideile; că dintre cei mai tineri, 
2 000 au participat la cercetările colective asupra satelor şi peste 10 000 la lucrările 
practice de îmbunătăţire a vieții rurale. Până în prezent profesorul Gusti nu şi-a 
putut prezenta ideile în detaliu din cauza numeroaselor funcții importante cu care 
a fost însărcinat tocmai datorită calităților sale de animator şi organizator; a ocupat 
posturile de Preşedinte al consiliului de administraţie la mai multe mari aşezăminte 
controlate de stat, respectiv la Radiodifuziunea română, la Cooperaţie, la 
Monopoluri, posturile de Preşedinte al Comitetelor Recensământului general din 
1930 şi al Enciclopediei României, de Comisar general al Pavilionului românesc 
la Expoziţiile internaţionale de la Paris şi New York, de ministru al Instrucţiuni 


şi Cultelor şi de Preşedinte al Academiei Românes!. 


3! Iată titlurile principalelor lucrări ale prof. Gusti pentru care indicaţiile bibliografice 
erau accesibile la Paris: Egoismus und Altruismus. Zur soziologischen Motivation des 

Concepția Gusti-ană despre sociologie. Gusti şi şcoala sa au dat o nouă 
orientare sociologiei româneşti prin valoarea pe care au atribuit-o monografiei 
sociologice. După Gusti, sociologia este ştiinţa realităţii sociale. Civilizaţia 
obiectivă şi instituțiile sociale ale unei epoci se construiesc pe această realitate 
socială, a cărei cunoaştere ştiinţifică reprezintă substanţa însăşi a sociologiei. 
Sociologia ar fi deci un sistem de cunoaştere a realităţii sociale actuale. „Această 
realitate socială (realitate umană)“, scrie Gusti, „nu este suspendată în aer“, ci 
formează un sistem complex de manifestări paralele ale diferitelor unităţi sociale 
pe care le influenţează voinţa socială. Voința socială şi motivele activităţii sociale 
creatoare definesc domeniul sociologiei. Rezultatul este ceea ce Gusti numeşte 
existența fenomenologică: unităţi, relaţii şi procese sociale. 

Realitatea socială îşi are originea în condiţii şi virtualități (geneza) şi se 
îndreaptă spre actualitate (valori obiective); activitatea socială, procesele sociale 
se desfăşoară într-un mediu care poate fi analizat în funcție de două categorii de 
referinţe sau cadre de existență fenomenologică. Acestea sunt categoria naturalului 
(subdivizată în cosmologic şi biologic) şi categoria socialului (subdivizată în psihic 
şi istoric). Orice fapt social poate fi studiat prin intermediul acestei scheme??. Cât 
despre manifestările sociale, şi acestea pot fi analizate în funcţie de două cate- 
gorii: categoria celor reg/lementative (subdivizată în politic şi juridic) şi categoria 
celor constitutive (subdivizată în economic şi spiritual). Cadrele şi manifestările 
vieții sociale se rezolvă în legea paralelismului sociologic. Această lege priveşte 


praktischen Wollens, Teză, Leipzig, „Vjschrft f. Wiss. Phil. und Soziologie“, Jg. 1904; Die 
soziologischen Bestrebungen in der neueren Ethik, „Vjschrft f. wiss. Phil. und Soziologie“, 
1908, p. 134 şi următoarele: Die Grundbegriffe des Pressrechts. Eine Studie zur Einführung 
in die pressrechtlichen Probleme, „Abh. des Krimin. Seminars der Univ. Berlin“, N.F., 5 Bd 
IV Heft; Sozialwissenschaften, Soziologie, Politik und Ethik in ihrem einheitlichen 
Zusammenhang. Prolegomena zu einem System, 1909; Sociologia războiului, Bucureşti, 1915; 
Realitate, ştiinţă şi reformă socială, Bucureşti, 1919; Problema națiunei, Bucureşti, 1919; Ființa 
și menirea Academiilor, Discurs de recepție la Academia română, Bucureşti, 1923; Sociologia 
monografică, ştiinţă a realității sociale, Bucureşti, 1934; Un an de activitate la Ministerul 
Instrucției, Cultelor şi Artelor. 1932—1933, Bucureşti, 1934; Sociologia militans. Introducere 
în sociologia politică, Bucureşti, 1935; La monographie et l’activité monographique en 
Roumanie, Conférences faites à l’Université de Paris, Domat-Montchrestien, 1935; 
Considerations on the Social Service Law in Romania, Columbia University Press, 1939; La 
Science de la Réalité sociale, Alcan, 1941. În timpul războiului, profesorul Gusti a prezentat 
la Academia română o serie de comunicări consacrate unor probleme de sociologie. 

32 Ca exemplu pentru modul în care funcționează această schemă, vezi H.H. Stahl, 
Monografia unui sat; Roman Cressin, Monografia comunei Șanț, „Sociologie românească“, 
I (1936), nr. 6, 7, 9; vezi şi diferite articole conținând prezentări referitoare la satele 
reprezentative studiate între 1925 şi 1932 în „Sociologie românească“ şi în „Arhiva pentru Ştiinţa 
şi Reforma Socială“, X (1932). 

interrelaţiile paralele dintre voinţa socială şi manifestări, dintre cadre şi manifestări 
şi dintre manifestările sociale ele însele. Rezultatul acestui proces se rezolvă în 
tendinţe şi evoluţie socială. Pe de o parte, politica este privită ca un sistem de 
mijloace pentru realizarea valorilor şi normelor sociale şi etice; pe de altă parte, 
etica este concepută ca un sistem de scopuri sau de idei morale. Pornind de la acest 
sistem global de sociologie, politică şi morală, putem întâmpina realitatea socială 
viitoare. 

Cercetările şcolii Gusti. În România, ca în toate celelalte țări din Europa 
răsăriteană, decalajul dintre oraşe, „europenizate“ în largă măsură, şi satele îna- 
poiate constituie problema primordială a evoluţiei moderne. Până în 1938, aten- 
ţia profesorului Gusti şi a şcolii sale a fost absorbită în întregime de studierea satelor 
observate separat; după 1938 s-a încercat şi studierea în mod concomitent a mai 
multor sate situate în regiuni diferite ale ţării” sau a tuturor satelor unei regiuni”. 
Constatându-se că problemele vieţii rurale (suprapopulare agricolă, descumpănire 
morală etc.) nu pot fi soluționate decât printr-o mai bună coordonare între oraşe 


33 Iată titlurile monografiilor de sate publicate de Institutul de ştiinţe sociale al României, 
Institutele lui regionale şi colaboratorii lui de până în 1946, H.H. Stahl, Nerej, un village d'une 
region archaïque (vol. I: Cadrele cosmologic, biologic, istoric şi psihic; vol. II: Manifestările 
spirituale; vol. III: Manifestările economice, juridice şi administrative. Unităţi, procese şi tendinţe 
sociale), Bucureşti, 1939; I. Conea, Clopotiva, un sat din Haţeg, 2 vol., Bucureşti, 1940; 
Institutul Social Banat-Crişana, Anchetă monografică în comuna Belinţ, jud. Timiş- Torontal, 
Timişoara, 1938; Institutul Social Banat-Crişana, Monografia comunei Gârbova, jud. Timiş- 
Torontal, Timişoara, 1939; C.D. Constantinescu-Mirceşti, Un sat dobrogean: Ezibei, Bucureşti, 
1939. Din monografia satului Drăguş (jud. Făgăraş) nu s-au publicat până acum decât capitole, 
sub formă de broşuri separate (tipărite în 1944-1945): Antropologie (Prof. Dr. F. Rainer), 
Demografie şi higienă (Dr. D.C. Georgescu), Astronomie populară (|. Ionică), Rituri domestice 
(Ştefania Cristescu-Golopenţia), Arte populare (Al. Dima), Viața economică (Al. Bărbat) şi 
Unităţi Sociale (Tr. Herseni). Institutul regional de ştiinţe sociale al Basarabiei a publicat, în 
1939 şi 1940, monografiile satelor Nişcani şi lurceni, ale judeţelor Lăpuşna şi Copanca, a 
județului Tighina, în volumele I şi II ale „Buletinului“ său. 

34 A. Golopenţia şi Dr. D.C. Georgescu, 60 sate românești cercetate de echipele 
studenţeşti în vara 1938, 5 vol. (vol. I: Populația; vol. II: Evoluţia de după război a proprietății 
agricole şi situația economică prezentă; vol. III: Starea sanitară și situația culturală, 
vol. IV-V: Contribuţii la tipologia satelor românești: sate agricole și de crescători — sate 
cu ocupaţii anexe), Bucureşti, 1941—1943 (vol. III sub tipar). 

35 M. Pop-A. Golopenţia, Dâmbovnicul, o plasă din sudul judeţului Argeș, Bucureşti, 
1941. Trei alte monografii regionale: cea a Ţării Oltului (judeţul Făgăraş), cea a Văii 
Almăjului (judeţul Caraş) şi cea a versantului de nord-est al Munţilor Apuseni, efectuate în 
1939, nu au fost tipărite. În 1944, Institutul a început studierea a două văi vecine, situate în 
nordul Transilvaniei, ocupat între 1940 şi 1944 de unguri: cea a Gurghiului şi cea a Beicăi, 
una prosperă, alta supusă emigrării. În 1946 a fost studiată regiunea Runcu din județul Gorj. 

şi sate, se iau acum în considerare simultan, în cercetările regionale, oraşele şi 
satele care gravitează în jurul lor3. În 1945 s-a întreprins studierea cartierelor măr- 
ginaşe ale Bucureştilor pentru a se putea culege material de lucru evitându-se 
inconvenientele pe care le prezintă evoluţia oraşelor cu dezvoltare rapidă ca 
Bucureşti, Ploieşti sau Braşov. 

Cercetările efectuate până în prezent de Şcoala Gusti au contribuit pe de 
o parte la perfecţionarea unor ştiinţe sociale iar pe de altă parte la o mai bună 
cunoaştere a structurii sociale reale a ţării. Folcloriştii şi istoricii vechilor 
instituţii juridice şi politice au fost primii care au dat un nou impuls acestor 
discipline; în urma cercetărilor micrografice de mare precizie efectuate în cursul 
cercetărilor monografice gustiene, ei au depăşit etapa care constă în adunarea 
câtorva indicații fără a ţine seama de funcţia actuală a faptelor culese şi de relaţiile 
lor cu diferitele aspecte ale vieţii sociale. Trebuie citat cu acest prilej d-l C. Brăiloiu 
care a creat discoteca de muzică populară a Societăţii compozitorilor români?” 
precum şi d-na Ştefania Cristescu-Golopenţia“8 şi d-l Ion Ionică”, autori ai câtorva 
studii foarte înaintate asupra elementelor magice, a ceremoniilor agrare şi a repre- 
zentărilor colective. Studiile consacrate vechilor forme de proprietate şi organizare 
locală ale d-lui H.H. Stahl, unul dintre colaboratorii cei mai fideli ai profesorului 
Gusti, oferă punctul de plecare al unei înnoiri a istoriei sociale româneşti“. 

Graţie cercetărilor monografice, se cunosc acum infinit mai bine în 
România diferenţele regionale de structură şi tendinţele evoluţiei sociale a ţără- 
nimii româneşti. Monografiile amănunțite ale satelor, deja publicate sau în curs 
de redactare, ancheta din 1938 condusă simultan în 60 de sate din diferite regiuni 
ale țării şi diferite cercetări regionale au permis analizarea în detaliu, în cazul unor 
sate tipice, a problemelor actuale ale României: suprapopulare agricolă, condiții 
de viaţă nesatisfăcătoare ale ţăranilor cu puţin pământ, risipă de vieți umane 


36 Cu prilejul anchetei din 1945, s-au studiat şi capitala de plasă Gurghiu şi oraşul Reghin. 

37C, Brăiloiu, Esquisse d'une méthode de Folklore musical (Les Archives de la Société 
des Compositeurs roumains), „Revue de musicologie“, nr. 40; Id., Despre bocetele de la Drăguș, 
„Arhiva“ X (1932), 1-4, 280-359; Id., Poeziile lui Vasile Tomuţ din războiul 1914-1916, „So- 
ciologie românească“, IV, 7-12, 526-550 şi un studiu asupra bocetului din Oaş publicat în „Grai 
şi suflet“. 

38 Ştefania Cristescu-Golopenţia, L'agent magique dans le village de Cornova, 
„Arhiva“, XIII (1936), 119-137; Id., Drăguș, un sat din Ţara Oltului. Credinţe și rituri magice, 
Bucureşti, 1944. 

59 1. Ionică, Dealu Mohului. Ceremonia agrară a cununii în Țara Oltului, Bucureşti, 
1943; Id., Cadres de vie regionale, „Arhiva“, XVI (1943), 1-4, 13-23; Id., Drăguș, un sat 
din Ţara Oltului. Reprezentarea cerului, Bucureşti, 1944. 

“H.H. Stahl, Sociologia satului devălmaş, vol. 1, 1946, Bucureşti, 1946 şi volumele 
I şi III din monografia Nerej citată mai sus. 

datorată mortalității infantile ridicate din anume regiuni, limitare excesivă a 
naşterilor în altele, trecere bruscă şi fără tranziţie de la civilizaţia tradiţională la 
împrumutări din civilizaţia urbană realizate în condiţii economice mizere“!. S-a 
stabilit lista localităţilor, situate pe teritoriul actual al României, în care Şcoala 
Gusti a desfăşurat cercetări organizate fie de Institutul din Bucureşti, fie de 
Institutele regionale din Timişoara (creat în 1933), Cluj şi Craiova (create în 1939), 
fie întreprinse la iniţiativa membrilor sau a aderenţilor dintre 1925 şi 1935%. 
Numărul acestor localităţi se ridică la 628 dintr-un total de [12 000] pentru România 
actuală. Lărgirea cunoştinţelor referitoare la starea prezentă a României şi la 
tendinţele evoluţiei ei constituie preocuparea de căpetenie a unui mare număr de 
colaboratori ai profesorului Gusti, în special a dr. Grofşoreanu, Preşedinte al 
Institutului regional de ştiinţe sociale din Timişoara şi a celor doi organizatori ai 
anchetei 60 de sate româneşti. 

Activitatea practică a Școlii Gusti. Chemat în 1934 la direcția Fundaţiei 
Regale pentru progresul vieții rurale, la crearea căreia cooperase după primul război 
mondial, profesorul Gusti a încercat să aplice constatările făcute cu prilejul 
cercetărilor monografice. Planul de lucru pe care l-a elaborat şi pus în aplicare 
tintea să stimuleze inițiativa locală prin „cămine culturale“. Consiliul acestora era 
îndemnat să se ocupe nu numai de problemele învățământului şi ale folosirii 
timpului liber, ci şi de organizarea economică (cooperative, asigurări, mutualităţi) 
şi municipală (lucrări executate de săteni prin mijloace proprii, fără a aştepta 
intervenţia birocraţiei), li se cerea, de asemenea, să trezească în tânăra generaţie, 
în viitorii medici veterinari, agronomi şi, în general, în toţi viitorii intelectuali sau 
funcţionari, sentimentul unei misiuni de împlinit: modernizarea României rurale 
prin stagii de muncă de organizare în sate şi chiar, până în 1939, printr-un Serviciu 
Social obligatoriu pentru toţi elevii şi studenţii la încheierea studiilor“. 

Fundaţia dispune acum de peste 2 000 de cămine, peste 400 sunt conduse 
de țărani, celelalte de învățători, preoţi sau funcționari rurali. Activitatea ei 
reprezintă, în România, efortul cel mai susținut şi cel mai amplu pentru accelerarea 
modernizării vieţii rurale prin sprijinul acordat țăranilor în a se instrui, în a folosi 


41 O sinteză a constatărilor asupra stării economice şi culturale prezente a populaţiei 
rurale româneşti a fost încercată de A. Golopenţia în studiul Starea culturală și economică a 
populației rurale din România, „Revista de igienă socială“, X (1940), nr. 1-6 (număr 
consacrat problemei stării sanitare a populaţiei rurale din România). 

+ Lucia Apolzan, Sate, orașe și regiuni cercetate de Institutul social român 1925-1945. 

® Vezi capitolele La Mission sociale de la monographie sociologique şi La Loi du 
Service social en Roumanie, în D. Gusti, La Science de la Realite sociale, Alcan, 1941 şi 
D. Gusti, Considerations on the Social Service Law in Romania, Columbia University Press, 
1939 precum şi scrierile d-lui Octavian Neamţu, elev şi continuator al d-lui Gusti la direcția 
Fundațiilor. 

cuceririle agriculturii moderne şi prin incitarea lor la iniţiative locale. Ea a exercitat 
o influenţă considerabilă asupra minorităţii ungureşti din Transilvania ale cărei 
organizaţii de tineret i-au urmat modelul“. 

Importanța lucrărilor Școlii Gusti. Toate cercetările monografice din 
România au fost făcute până în prezent conform cu schemele şi principiile stabilite 
de Gusti în seminarul său sociologic la Universitatea din Bucureşti. Rezultatele 
obţinute au permis o cunoaştere mai exactă a realităţii sociale româneşti şi o definire 
a satului românesc ca bază a sociologiei naţionale româneşti“5. Prin aceasta, Gusti 
tinde, într-o anume măsură, spre transformarea sociologiei în ştiinţă a Statului, 
în ştiinţă a naţiunii“€. Dar şi fără acest aspect, care este dincolo de graniţele socio- 
logiei ca ştiinţă, rezultatele cercetării monografice în România sunt considerabile. 
Graţie lucrărilor lui Gusti şi ale şcolii sale, unele dintre caracteristicile satului 
românesc sunt cunoscute în mod ştiinţific. 

Locul Şcolii Gusti în istoria modernă a României și în istoria internațională 
a sociologiei. Prin studiile asupra situației actuale şi asupra tendinţelor României 
şi prin contribuţia ei la modernizarea vieții rurale, Şcoala Gusti se situează în seria 
promotorilor „europenizării“ care se continuă începând din 1830 în principatele 
româneşti+”. Cercetările ei monografice continuă lucrările statisticienilor N. Şuţu 
şi D.P. Marțian, care au schițat, către mijlocul secolului trecut, tabloul stării 
Moldovei şi a Valahiei cu ajutorul materialelor culese prin recensămintele 
dinainte şi de după 1848; ele continuă de asemenea lucrările inginerilor agronomi 
Ion Ionescu de la Brad, Radian, P.S. Aurelian şi G. Maior, care au dat, după prima 
reformă agrară (din a doua jumătate a secolului trecut), tabloul agricol al unor 
judeţe tipice sau chiar al țării întregi. Această modernizare a vieții rurale româ- 
neşti realizează dorinţele exprimate de Dinicu Golescu „cel dintâi european“, în 
jurnalul său de călătorie prin ţările Europei centrale la începutul secolului trecut; 
ea încununează eforturile lui Ion Ionescu de la Brad, instigator al învățământului 
agricol şi al fermelor model, ale lui Vasile Lascăr, care a reformat, înainte de răz- 


+ Fogarasi Geza, A român ifjuság falumunkâjarol, Cluj, 1932; Jancso, Dr. Bela, Gusti 
professor és tanitvanyainak falumunkăja, Cluj, 1933; Venczel I., A falumunka és az erdélyi 
falumunka mozgalom, Cluj, 1935; Lükö Gábor, A român falumunka, Budapest, 1935. 

45 Vezi H.H. Stahl, Piedici mai vechi în alcătuirea unei sociologii românești, 
„Sociologie românească“, II (1937), 5-11. 

46 Vezi D. Gusti, Știința Națiunii, „Sociologie românească“, II (1937), 49-59; 
A. Golopenţia, Rostul actual al sociologiei, ibid., II (1937), 12-19; vezi şi critica făcută de 
P. Andrei în Sociologie generală, p. 69, 70. 

41 Cartea profesorului B. Munteano, Littérature roumaine, apărută în 1935 în colecţia 
„Panoramas des Litteratures contemporaines“ a editurii Sagittaire, prezintă nu numai un tablou 
al evoluţiei literare româneşti în secolul trecut, ci şi indicaţii interesante asupra evoluţiei generale 
a Țărilor româneşti în această perioadă. 

boiul din 1914, administraţia locală şi ale lui Spiru Haret care, în aceeaşi perioadă, 
a organizat învăţământul public rural şi a introdus cooperativele şi casele de eco- 
nomii şi de credit în sate. Activitatea Şcolii Gusti a contribuit la cristalizarea unei 
noi orientări în mişcarea ideilor din România, orientare care, apreciind conservarea 
tradițiilor tinde spre europenizare prin depăşirea disputei sterile între modernizatorii 
excesivi şi tradiționaliştii îndârjiţi. Lucrările Şcolii Gusti au trezit interesul 
sociologilor dintr-un mare număr de ţări“. Al XIV-lea Congres internaţional de 
sociologie urma să aibă loc la Bucureşti. Convocat pentru 1 septembrie 1939, el 
a trebuit să fie amânat din cauza celui de-al doilea război mondial”. 


Concluzie. După cum reiese din această sumară expunere, sociologia româ- 
nească pare a fi urmat direcții divergente. Există în ea diferite curente de gândire 
care, până la un punct, sunt independente unul față de altul. Întâlnim pentru prima 
dată un grup de savanţi urmând un sistem şi având o unitate de țeluri, atunci când 
luăm în considerare şcoala creată şi condusă de D. Gusti. Cum acesta este, până 
în prezent, singurul grup sociologic român, sociologia românească trebuie privită 
îndeosebi prin prisma principiilor acestei şcoli. Pe plan teoretic, ea se caracterizează 
printr-un punct de vedere sociologic global în sensul că toate aspectele realității 
sociale sunt abordate cvasisimultan; la nivelul practic, acest sistem impune 
colaborarea diverselor ştiinţe, sub îndrumarea directă şi imediată a sociologului. 
La nivel teoretic şi practic totodată, această sociologie este în mod esenţial mono- 


48 Printre comentatorii străini ai sociologiei gustiene, îi cităm pe Lükö Gabor, A román 
monografistăk falukutato munkája, Budapesta, 1935 (apărut în Honismeret Könyve), Bányai 
Imre, A Gustifele român Szociologiai iskola, Cluj, „Korunk“, XI (1936), 6, p. 484-491; Ph. E. 
Mosely, The Sociological School of Dimitrie Gusti, „The Sociological Review“, vol. XXVIII, 
2, aprilie 1936, p. 149-165 şi A New Romanian Journal of Rural Sociology, „Rural Sociology“, 
II, 1936, p. 457-465; Gaston Richard, La méthode sociologique en Roumanie. L'Oeuvre du 
Prof. Gusti, „Archives pour la Science et la Reforme Sociales“, XIII (1936), p. 399-407 şi 
„Arhiva pentru Ştiinţa şi Reforma Socială“, 1933—1936, „Revue Internationale de Sociologie“, 
anul 44 (1936), 7-8, p. 379-404; Roucek, Joseph S., Sociology in Rumania, „American 
Sociological Review“, III, 7 (februarie 1938), p. 54—62; Helmut Haufe, Methode und Einsatz 
der Dorfforschung in Rumänien, „Zeitschrift für Volkskunde“, XLVII (1938), 4, p. 300-309; 
G. Jacquemyns, La méthode monographique ă 1 Institut Social Roumain, „Revue de l’Institut 
de sociologie Solvay“, XVII (1937), p. 43-46. 

4 Comunicările trimise de sociologii străini care urmau să vină la Bucureşti au fost 
tipărite în 1941 sub titlul Travaux du XIV-e Congres international de Sociologie, Bucureşti 
(5 volume, Seria A: Unităţi sociale, vol. I; Seria B: Satul, vol. I şi II; Seria C: Oraşul, vol. I; 
Seria D: Oraşul şi satul, vol. I). Volumul BI se deschide cu comunicarea intitulată Tipuri de 
structură socială în viața rurală a regretatului profesor Marc Bloch, iar volumul CI cuprinde 
comunicarea La structure morphologique des grandes villes a regretatului profesor Maurice 
Halbwachs. 

grafică. Cum cercetările monografice nu reprezintă decât un prim pas către o 
culegere sistematică a datelor sociologice româneşti, putem nădăjdui într-o 
perfecţionare a sistemului sociologic propus de Gusti. Datele astfel adunate şi 
perspectivele de concluzii teoretice pe care le deschid vor îmbogăţi desigur 
cunoaşterea sociologică şi constituie o contribuţie de valoare la sociologie ca 
ştiinţăs0. 

Traducere de SANDA GOLOPENȚIA 


50D-1. A. Manoil, fost profesor la Universitatea din Bucureşti, a scris textul englez al 
acestui capitol. DI. A. Golopenţia, membru în Oficiul de Studii al Institutului de ştiinţe sociale 
din Bucureşti, a completat, în timpul şederii sale la Paris, în calitate de consilier al delegaţiei 
române la Conferinţa păcii, textul redactat în Statele Unite de dl. Manoil. 

Adnotare Sanda : , 
Golopenţia SOCIOLOGIA ROMÂNEASCĂ 


Traducere efectuată de Sanda Golopenţia a studiului La Sociologie 
roumaine publicat în volumul Georges Gurvitch et Wilbert E. Moore, La 
Sociologie au XX* siècle (Paris: Presses Universitaires de France, 1948, p. 735-751; 
în partea a II-a, capitolul XXV. La Sociologie d'Europe Orientale, subcapitolul 
C). Semnat A. Manoil şi A. Golopenţia. În cadrul aceluiaşi capitol XXV, Eileen 
Markley Znaniecki semnează subcapitolul A, dedicat sociologiei poloneze; iar 
Joseph S. Roucek scrie despre sociologia cehoslovacă (subcapitolul B) şi 
sociologia din Iugoslavia (subcapitolul D). 

Volumul Sociologie au XX* siècle reprezintă traducerea în franceză a 
volumului Twentieth Century Sociology. Edited by Georges Gurvitch, Professor 
of the University of Strasbourg, France; Director of the French Sociological 
Institute, Ecole Libre, New York and Wilbert E. Moore, Office of Population 
Research, School of Public and International A ffairs, Princeton University, New 
York: The Philosophical Library, 1945. În cuprinsul volumului englez, subcapitolul 
Sociologia românească, semnat de A. Manoil, are 8 pagini (p. 732-740). Aflat 
la Paris, în vederea Conferinţei de Pace, şi întâlnindu-l pe Gurviteh, A.G. i-a propus 
acestuia aducerea la zi a subcapitolului românesc al lui A. Manoil (care va totaliza, 
în traducerea franceză suplimentată de A.G. un număr dublu de pagini). 

Compararea textelor englez şi francez ne permite să departajăm contribuţiile 
lui A. Manoil şi A.G. Astfel, în partea I, secțiunea Les débuts de la sociologie en 
Roumanie! Începuturile sociologiei în România i se datoreşte lui A.M., la fel cu 
secţiunea Some Data on Romanian Theoretical Sociology (al cărei titlu a fost 
transformat însă de A.G. în La Sociologie des Universitaires/ Sociologia 
Universitarilor şi al cărei ultim paragraf a fost rescris şi îmbogăţit de A.G.); iar 
secțiunea Analyse sociale/ Analiza socială, care nu figura în versiunea engleză, 
a fost scrisă de A.G. În partea a II-a, lui A.M. îi revin secțiunile Present Status 
of Rumanian Sociology (cu titlul schimbat de A.G. în L'Ecole Gusti/ Școala Gusti), 
D. Gusti and Present Trends of Rumanian Sociology (cu titlul schimbat de A.G. 
în La conception gustienne de la sociologie! Concepţia gustiană despre Sociologie, 
penultimul paragraf abandonat şi ultimul paragraf adus de A.G. în poziţie finală, 

sub titlul Conc/usion/ Concluzie). A.G. a adăugat secțiunile Le Professeur Gusti/ 
Profesorul Gusti; Les recherches de | 'Ecole Gusti/ Cercetările Școlii Gusti; 
L'activite pratique de l’École Gusti/ Activitatea practică a Școlii Gusti, şi Sa place 
dans l’histoire moderne de la Roumanie et dans l’histoire internationale de la 
sociologie/ Locul Școlii Gusti în istoria modernă a României și în istoria inter- 
națională a Sociologiei. În sfârşit, notele 1-32 sunt scrise de A.M. (cu adăugiri 
datorate lui A.G. în cadrul notelor 5, 29 şi 31), iar notele 33—50 sunt scrise de 
A.G. (care reia, îmbogăţindu-l, sfârşitul notei 30 a lui A.M. în nota 48). 

La sfârşitul versiunii engleze, o notă biografică pe care o reproducem în 
traducere proprie ne îngăduie să ne formăm o imagine despre A. Manoil: 


Adolf Manoil, B.S. (Roman, România) 1926, Licenţă (Bucureşti), 
1929; Doctorat (Bucureşti), 1932; absolvent al Cursului de orientare 
profesională „Corso di Orientamiento Professionale“, R. Istituto 
Industriale (Torino), 1934; absolvent al Institutului Naţional de Studiu 
al Muncii şi de Orientare Profesională „Institut National dW'Etude du 
Travail et d'Orientation Professionnelle“ (Paris), 1940. Fost asistent de 
Psihologie, Universitatea Bucureşti, 1930-1933; Profesor de Psihologic, 
Şcoala de Asistenţă Socială (Bucureşti), 1930-1933; Conferenţiar, 
Universitatea Catolică din Milano (Italia), 1937; Asistent al Prof. 
J.M. Lahy (Ecole Pratique des Hautes Etudes), Psihologie industrială 
(Paris), 1933—1939. În prezent, Redactor adjunct (Associate Editor), 
Director al Secţiei româneşti, Morale Services Division, Language Unit, 
Serviciul Forţelor Armate (Army Service Forces), Departamentul de 
război (War Department), New York. 

